
          Spoštovane Bevkove častilke, spoštovani Bevkovi častilci!
          V veliko čast in veselje mi je, da lahko danes delim z vami nekaj misli ob  tem prazničnem zaključku Bevkovih dni. Francetu Bevku sem osebno neizmerno hvaležen kot pisatelju, ki mi je s svojimi mladinskimi deli že v otroštvu razpiral ne samo bogastvo slovenske umetniške besede, ampak tudi zavest o socialnih in etičnih problemih, ki jih je znal vedno tako nevsiljivo in organsko vplesti v svoje mikavne pripovedi, napisane z neverjetno prepričljivim vživetjem v otroško psihologijo. S svojimi kompleksnimi in živimi mladinskimi deli, ki so prebujala občutja vztrajanja, ponosa in uporništva, je bil desetletja pravi učitelj novih slovenskih generacij – in zasluži si, da to ostane tudi naprej.
          Sam pa je napisal, da je med procesom pisanja pisatelj kot pes, priklenjen na verigo, ker ga tako priklepa tisto, kar bo napisal. O zadoščenju pisatelja, ko dokonča povest, pa je dodal: »Sonce ali dež, on je vseeno vesel. Napisal je zgodbo, ki bo tisočim v radost.«
          Med prvo svetovno vojno pa si je zadal to nalogo: »Dati bi hotel mojemu narodu moči, smeha in ponosa, ko nima ničesar ali zapravlja, kar ima.«
          To zadnje je danes še posebej aktualno.
          Danes se Bevka največkrat spominjamo kot mladinskega pisatelja, ampak treba je poudariti, kako neverjetno bogat je tudi preostanek njegovega opusa, koliko romanov, povesti in dram za odrasle je napisal – in kako krivično je, da je velik del tega neverjetno silovitega opusa danes napol pozabljen. 
          V živem spominu mi je, kako smo osnovnošolci v osemdesetih letih prejšnjega z nakupom značk, ki so se prodajale po vseh slovenskih osnovnih šolah, prispevali k muzejskemu odkupu te domačije v Zakojci, ki jo zdaj prvič vidim v živo in sem ganjen. Bevk je sam nekoč rekel, da ima občutek, da se nikoli ni poslovil od Zakojce. In da temu kraju dolguje vse, kar je najlepšega ustvaril. Ti kraji, v katerih so, kot je nekoč napisal Bevk, pobočja tako strma, da se človek lahko med hojo navkreber grize v kolena, so zaradi svoje izolirane lege dolgo ohranili posebno arhaiko. Nedaleč je jama, v kateri so odkrili najstarejše znano glasbilo na svetu. Na tem širšem goratem geografskem območju so se dolgo ohranjala zelo stara verovanja – o tem je Bevk najlepše pisal v svoji filmično napeti knjigi Umirajoči bog Triglav, ki govori o izročilu staroverstva in o križarskem pohodu proti staremu staroverskemu kultu v Kobaridu. Pri tem je svojo pripoved o preteklosti dovolj jasno povezal z izkušnjo trpljenja slovenskega ljudstva pod fašizmom.
          Letos obeležujemo Kosovelovo leto in prosili so me, naj povem nekaj besed o razmerju med Bevkom in Kosovelom.
           Kosovel je Bevka osebno poznal in spremljal je njegovo delo. Že v svojem prvem pismu Fanici Obid  8. junija 1922 dopisno prijateljico sprašuje, ali je brala Bevkove Pesmi, in pravi, da ji jih lahko pošlje. Decembra 1925 si je v beležnico zapisal Bevkovo misel: »In zemljica vsaka pod solncem je lepa, prelepa, a prava ni, če se napila, do dna napojila ni naše krvi.« V eseju o Igu Grudnu iz januarja 1926 pa je o Bevku napisal, da je »veliko bolj miselna nego čustvena natura, vkljub temu, da je Primorec«, kar zanj dokazuje, da dispozicije ne izhajajo zgolj iz krajevnega, marveč iz osebnega značaja. Ta oznaka je po svoje presenetljiva, saj je v Bevkovih delih zelo poudarjena čutna in gonska dimenzija človeka. Kosovel in Bevk nista bila vedno na istih pozicijah. Kosovel v pismu Fanici Obid 21. oktobra 1922 poroča o svojem osebnem srečanju z njim in njunem pogovoru o goriški reviji Mladika, ki jo je Bevk takrat urejal in ki je svoj sedež zaradi fašističnega nasilja nameravala preseliti v Jugoslavijo; Kosovel je iz pogovora razbral, da  bo Mladika tudi v Jugoslaviji ostala nekakšno, kot se je izrazil, klerikalno družinsko glasilo – in dodaja, da bo treba ustanoviti drug primorski list, ki bo izhajal z drugačnih idejnih pozicij. Nad uprizoritvijo Bevkove drame Kajn novembra 1925 pa je bil naravnost zgrožen; kot pravi, si je mašil ušesa pred vsebino in interpretacijo »tega škandaloznega dela, ki mu ne bi prisodil Bevkovega avtorstva«. 
          Ampak tisto, kar je Bevka in Kosovela res najgloblje povezovalo, je bilo njuno silovito nasprotovanje fašizmu.
          O tem, kako visceralno je bilo to nasprotovanje pri Kosovelu, najlepše govori njegovo v francoščini napisano pismo Carlu Curciu, napisano najverjetneje avgusta 1925. (Svojevrstna ironija, da je, da je postal naslovnik tega pisma leta 1938 avtor novega statuta italijanske fašistične stranke.) Prebral bom odlomek pisma:

Pri nas je strašno. […] Mislite si: Slovenija je razdeljena na tri dele. Med Jugoslavijo, Italijo in Avstrijo. Tega ne morete občutiti, to ni nikakršno nacionalno čustvo, kakor ga razumejo vulgarni nacionalisti. To je bolečina srca, duše, skoraj duhovna. Mogoče nam bo ta bolečina podarila zelo lepa kulturna dela. To, kar delajo z nami v Italiji, ni samo boj proti nekemu narodu, to je boj proti vsem najosnovnejšim načelom človečnosti. Nimam več nobenega upanja, samo radoveden sem, kakšne krutosti lahko italijanski »narod« stopnjuje nad nami. Kdor v sebi ubije človečnost, ga bo nečlovečnost ubila. Po Heglovi dialektiki ni daleč čas, ko bo lahko samo revolucija obnovila Italijo. Kakršnakoli revolucija že bo to, prišla bo. Spominjate se, da je po francoski revoluciji absolutistična Evropa našla svojo smrt. Nisem prijatelj okrutne revolucije, toda kot lahko vidimo in čutimo, po ruski revoluciji nismo več v mirnem stanju.

            France Bevk je na pojav fašizma reagiral enako visceralno. Na platnicah revije Dom in svet je bila 1923 natisnjena njegova pesem Lajajmo, moji otroci, eden zgodnejših pesniških krikov proti fašizmu v svetovnem merilu, ki prav preroško napoveduje strahote, ki so se potem res zgodile. Moram vam prebrati vsaj tri kitice:

Lajajmo, lajajmo, moji otroci,
lajajmo v svet to sramoto sramot,
lajajmo, da smo obsojeni k smrti,
naj čuje vsa zemlja naš blazni krohot!

(…)

Tu vidim – že leze sovraštvo v družine
in tujci so: oče in mati in sin,
prepolne so ječe in sodne dvorane
in naši domovi so kup razvalin.

(…)

Kadar nam vzamejo godbo besed,
lajajmo v svet to sramoto sramot,
lajajmo, da smo obsojeni k smrti,
naj čuje vsa zemlja naš blazni krohot!

           To je zame ena najbolj pretresljivih antifašističnih pesmi sploh – ko ni besed, se oglasi lajanje, tako kot je leta 1941, ko je italijanski fašizem okupiral Ljubljano, v tem mestu poet v pesmi Otona Župančiča klical, naj se mu odpre grlo, da bo zavijal ko volk.
          Kosovel je umrl leta 1926, ko se je fašizem utrjeval na oblasti. Za Franceta Bevka pa se je takrat pravi boj šele začenjal. V nasprotju s skoraj vsemi drugimi slovenskimi primorskimi kulturnimi delavci, ki so se pred fašističnim nasiljem umaknili v Jugoslavijo ali kam drugam,  je ves čas vztrajal pod fašističnim režimom na Primorskem, v tedanji Julijski krajini, in delal za slovensko kulturo, ki so jo hoteli italijanski fašisti uničiti. Vse njegovo pisanje je bilo dobesedno boj za ohranjanje slovenske besede na tem območju. To njegovo vztrajanje je bilo naravnost heroično in imelo je velikanski kulturni pomen. Po besedah Franceta Koblarja je bil najvidnejši slovenski pisatelj v fašistični Italiji. Če se je Kosovel proti koncu življenja zbližal z revolucionarnimi komunisti, je bil Bevk pred drugo svetovno vojno bolj povezan s katoliškimi krogi, ki pa so imeli na Primorskem izrazito napredno vlogo. Generično ime za narodno zavedne slovenske duhovnike, ki so se upirali fašizmu – čedremaci –, je postalo prav ime junaka iz Bevkovega romana Kaplan Martin Čedermac, ki je s psevdonimom Pavle Sedmak izšel v Ljubljani leta 1938. 
          Zaradi svojega delovanja je bil Bevk že pred drugo svetovno vojno tudi zaprt; med drugo svetovno vojno pa je bil skoraj celo leto v ječi. Leta 1934 je bil obsojen na tri leta konfinacije na otoku Ventotene pri Neaplju. Vendar je bil po 40 dneh izpuščen po posredovanju Filippa Tommasa Marinettija, ustanovitelja futurizma, na pobudo PEN kluba. Marinetti je bil Bevkov politični nasprotnik, ampak očitno je takrat med pesniki in pisatelji še vedno obstajala neka načelna solidarnost.
          Med drugo svetovno vojno je Kosovel postal ena od ikon partizanskega osvobodilnega gibanja, saj se je po njem imenovala narodnoosvobodilna udarna brigada. Bevk pa je postal eden od protagonistov tega gibanja. 11. septembra 1943 je postal podpredsednik Narodnoosvobodilnega sveta za Primorsko Slovenijo. 26. oktobra je funkcijo tega sveta prevzel Pokrajinski odbor OF za Primorsko Slovenijo in Bevk je postal njegov predsednik. 15. septembra 1944 je postal predsednik prve primorske pokrajinske vlade, Pokrajinskega narodno-osvobodilnega odbora za Slovensko Primorje in Trst, ki je delovala do leta 1947. Bil pa je tudi član predsedstva Slovenskega narodnoosvobodilnega sveta in Izvršnega odbora OF. Leta 1946 je odpotoval v Pariz, kjer je bil od maja do septembra vodja delegacije Julijske krajine na mirovni konferenci. Nato se je preselil v Ljubljano, kjer je postal podpredsednik Prezidija Ljudske skupščine LRS in predsednik Ljudske prosvete.
         Bevk torej ni bil samo velik pisatelj, ampak je bil z vsem svojim delovanjem tudi ena od prav posebno svetlih osebnosti slovenskega in še posebej primorskega antifašizma.
          Na vse to se lahko spomnimo danes, ko se v svetu vse brutalneje ponovno razrašča fašizem, kar ima lahko nepredvidljive posledice tudi za Slovenijo, ki se je v zadnjem času odkrito fašistične tendence vse bolj neprikrito poskušajo polastiti tudi od znotraj.
          Nekaj bi vam rad ne glede na taka ali drugačna politična prepričanja položil na srce. Ko govorimo o fašizmu, to ni več vprašanje leve in desne politike. Zakaj se moramo vsi boriti proti fašizmu, je najbolj preprosto povedal Rudolf Golouh, ki je svoj članek Italijanski fašizem in italijanski proletariat v Koledarju Cankarjeve družbe za leto 1930 končal s svarilnim vzklikom: »Fašizem – to je vojna!«
          In tudi danes pomeni nevarnost fašizma prav to: neposredno nevarnost vojne. Fašizem po svoji strukturi vodi v vojno in nas hoče vplesti v svoje vojne.
          France Bevk je bil po drugi svetovni vojni, ko je bil fašizem začasno premagan, optimističen; nekoč je napisal otrokom iz kluba OZN osnovne šole Oton Župančič v Vinici v Beli krajini: 

Če otroci dvignejo glas obtožbe, jim prisluhnejo vsi ljudje. Če ne danes, pa jutri. Če so otroci za ljubezen med narodi in proti vojni, bodo istih plemenitih misli tudi tedaj, ko dorastejo. In prišel bo dan, ko mir in ljubezen na svetu ne bosta samo naša vroča želja, ampak resnica.

          Žal je videti, da smo danes spet veliko dlje od uresničitve te Bevkove vroče želje kot v trenutku, ko je bila zapisana. Lahko smo zaskrbljeni, ko neodgovorna politika pred našimi očmi vpleta Slovenijo v kolaboracijo z genocidno tvorbo. Dogaja se splošna dezorientacija in bolj kot kdajkoli na globalni ravni veljajo besede, ki jih je v svojem zadnjem intervjuju rekel Pier Paolo Pasolini: »Vsi smo v nevarnosti.« Vsekakor je pred nami čas, ko bo morali znati radikalno premagati strah.
          Ena najnežnejših in najsilovitejših pripovedi o premaganju strahu je zame Bevkova morda najpretresljivejša mladinska povest Pestrna. Naj vas ob koncu tega nagovora spomnim samo na delček njegovega opisa dogajanja v duši prestrašene deklice, ki se skozi pošastno noč vrača domov, ko je pobegnila od 
družine, pri kateri je služila za pestrno – in vendarle premaga svoj pošastni strah:

          Nežka je drhtela, a vendar pogumno stopila na brv. Nikogar ni bilo, ki bi jo bil prijel za roko ali jo vzel v naročje. Naredila je nekaj korakov. Brv je bila mokra, spolzka. Pod njo so se svetile pene, ki so ji škropile bose noge. In zdela se ji je še ožja in bolj vegasta kot druge krati. Postala je in pogledala po nji. Ni bilo videti njenega konca. Izgubljala se je v temi nekje v sredini. Kakor da je tam odžagana in vodi v prepad.
Nežko je obšla groza in stiska. Čutila je, da ne pride do konca. Omahnila bi in zletela v valove. In tudi nazaj ni več mogla. Kako naj se obrne?
          Od šumenja in vrenja vode se ji je delala omotica v glavi. Zajokala je – a samo za trenutek. Tedaj jo je zopet obšel pogum. Obrnila se je, naredila nekaj korakov, zopet je bila na trati. 

          Življenje in delo Franceta Bevka sta en sam svetel vzgled, kako premagati strah, kako pokončno vztrajati in se boriti tudi v najtežjih in najmračnejših časih. 
          Slava Francetu Bevku! 
          Berimo ga, odkrivajmo v njegovih delih navdih za pogumno življenje!

